钦定古今图书集成/明伦汇编/人事典/第095卷 > 易经 > 《系辞上传》
## 钦定古今图书集成/明伦汇编/人事典/第095卷 > 易经 > 《系辞上传》

“精气为物，游魂为变”，是故知鬼神之情状。

〈本义〉“阴精阳气，聚而成物”，神之伸也；“魂游魄降，散而为变”，鬼之归也。〈大全〉程子曰：“魂谓精魂，其死也归乎天，消散之意。”朱子曰：“精，魄也，耳目之精为魄；气，魂也，口鼻之嘘吸为魂。二者合而成物，精虚魄降，则气散魂游而无不之矣。魄为鬼，魂为神。”或问“精气为物，游魂为变。”曰：“此是两个合一个的。精气合则魂魄合而凝结为物；离则阳已散而阴无所归，故为变。”又曰：“变是魂魄相离。虽独说游魂而不言魄，而离魄之意自可见矣。”又曰：“精为阴，气为阳。就人身而言，虽是属阳，然体魄已属阴，盖生之中已带了个死的道理。变虽属阳，然魂气上游，体魄下降，亦自具阴阳。如言殂落殂，升也，便是魂之游落，即魄之降。古之祭祀，求诸阳所以求其魂；求诸阴所以求诸魄。横渠说：‘精气自无而有《游魂》自有而无’”，其说分晓。